מלכת שבא הקטנה

מלכת שבא הקטנה הוא ספר מ-1956 שצילמה בישראל חנה ריבקין בריק וכתבה לאה גולדברג. הספר עוסק ביעל, עולה חדשה ממרוקו בשנות ה-50 אשר נקלטת בעליית הנוער בקיבוץ. הספר נחשב כחלק מסדרת "ילדי העולם", סדרת ספרים בצילומיה של ריבקין-בריק.
ממוזער|שמאל|כריכת הספר המקורית

 תקציר העלילה 
הספר מספר על יעל, שעלתה לישראל עם העליה ממרוקו בשנות ה-50 לאחר שהוריה נפטרו במגפת טיפוס. היא נקלטת בחברת נוער בקיבוץ הדמיוני "כפר הרמה". הקבוצה מונה ילדים ילידי ארצות שונות, חלקם פליטי שואה מאירופה וחלקם מארצות אסלאם. בספר יעל מתנשאת על הילדים בקיבוץ, היא מגיעה מבית משכיל, דובר צרפתית והיא מסרבת להשתלב בחברת הילדים אשר אינם מבינים אותה. יעל מכנה אותם 'האספסוף הזה' ובתגובה מדביקים לה הילדים את כינוי הגנאי 'מלכת שבא הקטנה' רמז למלכת שבא האפריקאית.

היא מסתגרת ומתרחקת מהילדים וכאשר הם יוצאים לטיול בן 10 ימים בצפון היא מסרבת לצאת עם שאר הילדים. כאשר היא נשארת לבד היא יוצאת לטיול לבדה ומגלה מעברה לא רחוק מהקיבוץ. שם היא מגלה שהילדים הקטנים זקוקים לעזרתה ולטיפולה, הגננת בגן הילדים של המעברה חולה ויעל משחקת עם הילדים ועוזרת לאימהות לרחוץ ולטפל בתינוקות. היא הולכת יום יום למעברה עד שילדי הקיבוץ חוזרים מהטיול.

ליעל יש חברה בקיבוץ, רגינה, ילידת פולין, ניצולת שואה אשר הוריה נרצחו על ידי הנאצים והיא הסתתרה אצל משפחה נוצרית. רגינה בתחילה מנסה להתחבר ליעל אך זו דוחה את קרבתה. לאחר הטיול מרגישה יעל צורך לספר על חוויותיה מהמעברה והיא משתפת את רגינה. רגינה ויעל יוצאות יחד למעברה. בהמשך מגיעים כל ילדי הקיבוץ לעזור במעברה והם עושים זאת עוד ימים רבים, כאשר יעל מובילה את הפעילות. היחס ליעל משתנה, הכינוי "מלכת שבא" הופך לכינוי של כבוד והיא מצליחה להשתלב עם ילדי "קבוצת שקמים" מהקיבוץ והופכת לישראלית.

 על תהליך יצירת הספר 
חנה ריבקין בריק צילמה סדרת ספרי ילדים ביניהם "אלה קרי הילדה מלפלנד", "נוריקו-סאן הילדה מיפן" ו"סיאה הילדה מאפריקה". לאה גולדברג תרגמה לעברית את ספריה של ריבקין-בריק שנכתבו על ידי אלי יאנס ואסטריד לינדרגרן והשתיים התחברו.

גולדברג וריבקין-בריק יצרו יחד מספר ספרים בישראל על ילדי הקיבוצים: "הרפתקה במדבר", שתיאר את חיי הילדים בקיבוץ רביבים, "מלכת שבא הקטנה" על יעל שעלתה ממרוקו והשתלבה בקיבוץ רמת יוחנן ו"גדי והחמור הקטן" שמעולם לא יצא לאור. ספר נוסף על ילדי הקיבוץ שצילמה ריבקין בריק נכתב על ידי קורדליה אדוורדסון ושמו "מרים גרה בקיבוץ". הספר יצא לאור בשוודית אך לא תורגם לעברית.

הספר "מלכת שבא הקטנה" צולם ב-1953 בקיבוץ רמת-יוחנן. הילדה שצולמה לספר היא שולמית אוחיון (אוריון), ילידת 1943 עולה חדשה ממרוקו. היא הגיעה לישראל ב־1951 דרך נורווגיה במסווה של מסע של ילדים חולים. שולמית, כיום שולה מירון, גרה בקיבוץ איילת השחר סיפרה כי היא התחברה אל הילדים בקיבוץ ולא סבלה מאפליה כמו רבים מהעולים החדשים. המעברה בה צולמו קטעים מהספר היא המעברה בקריית אתא. רגינה מהספר היא שושנה שכנר-לדרר ניצולת שואה שעלתה לישראל בגיל ארבע.

בראיון ב-1958 סיפרה ריבקין בריק כי עבור הספר היא צילמה 900 צילומים מתוכם רק 48 נכנסו לספר.

 הוצאה לאור 
הספר, שצולם ב-1953, נכתב על ידי לאה גולדברג ויצא לאור בשיתוף פעולה של ארגון עליית הנוער וארגון נשות הדסה. הספר יצא לאור בעברית ב־1956 ובאנגלית ב-1959. הספר היה אמור לצאת בהוצאת ספריית הפועלים אך יצא לבסוף בהוצאת צבר. מהדורה חדשה יצאה בעברית ב-1990 בהוצאת ספריית הפועלים עם אחרית דבר מאת ד"ר לאה חובב.

 ביקורת על הספר 
הביקורת כלפי הספר הייתה שלצד העמדה שכל העולים הם בני לאום משותף, הוא לוקה גם בתפיסה קולוניאליסטית לעולים מארצות האסלאם, תפיסה בה העולים הללו נחותים מעולים שמוצאם באירופה. הדבר בה לידי ביטוי בתמונות ובתיאורים של ילדי המעברה ואימהותיהם לעומת ילדי הקיבוץ.

 קישורים חיצוניים 
 מלכת שבא הקטנה, באתר הספרייה הלאומית

 רימה שיכמנטר, הגיבורה האמיתית של העלייה הגדולה: 'מלכת שבא הקטנה' מאת לאה גולדברג ואנה ריבקין־בריק, כתב עת לחקר הציונות ומדינת ישראל 29, עמודים 236-217, 2022

 הערות שוליים 

קטגוריה:ספרי ילדים ונוער המתרחשים בישראל
קטגוריה:ספרי ילדים ונוער בעברית